<classify> MWANASIASA mkongwe nchini, Hamisi Mgeja amerejea Chama Cha Mapinduzi CCM, ikiwa ni siku chache tangu swahiba wake mkubwa, Edward Lowassa kurejea akitokea Chama cha Demokrasia na Maendeleo Chadema.Mgeja kama Lowassa ambao wote walichomoka CCM baada ya Waziri Mkuu huyo wa zamani kutopitishwa na chama tawala kuwania urais mwaka 2015, amerejea huku akiilaumu Chadema kwa kuichafua serikali nje ya nchi. Alitangaza uamuzi wa kurejea CCM jana Dar es Salaam, akiwa ameongozana na familia yake pamoja na marafiki zake wa karibu.Alidai kuwa uamuzi wake huo, hauna mwingiliano na ule wa Lowassa kurejea Chadema. Alisema amerejea CCM kutokana na sababu mbalimbali, kubwa ikiwa ni kukerwa na tabia ya baadhi ya wanachama wa Chadema kuwa na ajenda ya kuichafua serikali iliyopo madarakani nje ya nchi.Mwenyekiti huyo wa zamani wa CCM Mkoa wa Shinyanga, alidai kwa kipindi chote ambacho amekuwa Chadema hasa baada ya kumalizika kwa Uchaguzi Mkuu uliopita, amekuwa akitafakari kwa kina mwenendo wa chama hicho cha upinzani huku akiwa haoni mustakabali wa chama hicho kwenye medani ya siasa.Alisema amekuwa akiona wanapinga hata yale mambo ambayo yanafanywa na serikali ya sasa, ambayo awali walikuwa wakitaka ndio yafanywe na serikali. Alisema masuala ya kukabiliana na ufisadi na kuwa na mikakati ya maendeleo ya muda mrefu ni mambo ambayo wapinzani hao, wamekuwa wakiyataka yatekelezwe, ambapo tangu kuingia kwake madarakani, Rais John Magufuli ametekeleza kwa kiasi kikubwa mambo hayo na wao wameanza kumpinga.Alisema Rais Magufuli amefanikiwa kuirejesha CCM ya Baba wa Taifa, Mwalimu Julius Nyerere hasa kwa kuirejesha kwenye misingi ikiwamo kuwa kinara kupiga vita ufisadi, kuanzisha miradi ya umeme na ujenzi na kuwa na mikakati kabambe ya kuinasua nchi kwenye hali ngumu. Alisema hiyo ni tofauti na Chadema, ambako kwenyewe hakuna uwazi na chama kinaendeshwa na wachache.Alilalamikia Chadema kuvinyima ruzuku vyama vingine vingine vinavyounga mkono Ukawa. Alisema yeye na Lowassa waliwashauri Chadema kuwa na mfumo wa kuvisaidia vyama hivyo vingine, ikiwamo kujiondoa katika mfumo wa kuendesha chama kiharakati, lakini imeshindikana na mambo yamekuwa yale yale.Alibainisha kuwa baada ya kuona uozo huo, alianza kumshauri Lowassa kuondoka Chadema na kurejea CCM, ushauri ambao Lowassa ameutekeleza, lakini alisema alimshauri kwa muda mrefu. Lowassa aliondoka CCM baada ya jina lake kutopitishwa na vikao vya CCM kuwania Urais Julai 2015. Alifuatwa na makada kadhaa wa CCM kwenda Chadema akiwamo Mgeja na wenyeviti wengine wa mikoa.  <topic>: KITAIFA 